[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.9.2006

SEC(2006) 1176 τελικό

ΔΙΟΡΘΩΤΙΚΗ ΕΠΙΣΤΟΛΗ ΑΡΙΘ. 2 ΤΟΥ ΠΡΟΣΧΕΔΙΟΥ ΠΡΟΫΠΟΛΟΓΙΣΜΟΥ ΓΙΑ ΤΟ 2007

ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III – Επιτροπή

(υποβληθείσα από την Επιτροπή)

ΔΙΟΡΘΩΤΙΚΗ ΕΠΙΣΤΟΛΗ ΑΡΙΘ. 2 ΤΟΥ ΠΡΟΣΧΕΔΙΟΥ ΠΡΟΫΠΟΛΟΓΙΣΜΟΥ ΓΙΑ ΤΟ 2007

ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III – Επιτροπή

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας, και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 177,

- τον κανονισμό (EΚ, Eυρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[1], και ιδίως το άρθρο 34,

η Ευρωπαϊκή Επιτροπή υποβάλλει στην αρμόδια για τον προϋπολογισμό αρχή τη διορθωτική επιστολή αριθ. 2 στο προσχέδιο προϋπολογισμού για το 2007 για τους λόγους που αναφέρονται στην αιτιολογική έκθεση που ακολουθεί.

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) 6

3. Διεθνές Ταμείο για την Ιρλανδία 2007-2010 7

4. Προστασία των Οικονομικών Συμφερόντων της Κοινότητας (Hercule) 8

5. Τροποποιήσεις λόγω του νέου Πολυετούς Δημοσιονομικού Πλαισίου 8

6. Διαρθρωτικά Ταμεία, Ταμείο Συνοχής και Ευρωπαϊκό Αλιευτικό Ταμείο 9

7. Κοινό Κέντρο Ερευνών (ΚΚΕρ) 11

8. Προσαρμογές του προϋπολογισμού μετά από τον εκσυγχρονισμό του λογιστικού συστήματοσ 12

8.1. Ανάληψη των δαπανών που πραγματοποιούνται σε σχέση με τη διαχείριση των ταμειακών διαθεσίμων 12

8.2. Δημιουργία νέας θέσης 21 01 04 10 – Συνεισφορά του ΕΤΑ στις κοινές δαπάνες διοικητικής στήριξης 13

9. Ευρωπαϊκό Ταμείο Επενδύσεων 14

10. Πλατφόρμα των ευρωπαϊκών κοινωνικών μη κυβερνητικών οργανώσεων 14

11. Συμμετοχή της Ελβετικής Συνομοσπονδίας σε κοινοτικά προγράμματα 15

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ 16

ΓΕΝΙΚΗ ΚΑΤΑΣΤΑΣΗ ΕΣΟΔΩΝ

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Η γενική κατάσταση εσόδων και η κατάσταση εσόδων και δαπανών ανά τμήμα διαβιβάζονται χωριστά μέσω του συστήματος SEI-BUD. Η αγγλική απόδοση της γενικής κατάστασης εσόδων και της κατάστασης εσόδων και δαπανών ανά τμήμα επισυνάπτεται για ενημέρωση με τη μορφή δημοσιονομικού παραρτήματος.

ΑΙΤΙΟΛΟΓΙΚΗ ΕΚΘΕΣΗ

1. Εισαγωγ ή

Οι προσαρμογές του προσχεδίου προϋπολογισμού 2007 (ΠΣΠ 2007) οι οποίες περιλαμβάνονται στη διορθωτική επιστολή αριθ. 2 (ΔΕ 2) υποδιαιρούνται σε δύο γενικές κατηγορίες: αυτές που έχουν καθαρή δημοσιονομική επίπτωση, αφενός και, αφετέρου, αυτές που απλώς αφορούν τροποποιήσεις των παρατηρήσεων του προϋπολογισμού και άλλες διορθώσεις τεχνικής φύσης.

Οι μεταβολές που έχουν καθαρή δημοσιονομική επίπτωση είναι οι εξής:

- Οι δημοσιονομικές πτυχές της δημιουργίας του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) πρέπει να ληφθούν υπόψη μετά την έγκριση, στις 17 Μαΐου 2006, της Διοργανικής Συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση. Κατά συνέπεια, εγγράφονται στο αποθεματικό 500 εκατ. ευρώ σε πιστώσεις ανάληψης υποχρεώσεων.

- Εν αναμονή της έγκρισης της πρότασης για νέο κανονισμό του Συμβουλίου σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (ΔΤΙ), προτείνεται να εγγραφούν στο αποθεματικό 15 εκατ. ευρώ σε πιστώσεις ανάληψης υποχρεώσεων.

- Μετά την έγκριση εκ μέρους της Επιτροπής, στις 28 Ιουνίου 2006, της πρότασης απόφασης που τροποποιεί και παρατείνει την απόφαση αριθ. 804/2004/ΕΚ για τη θέσπιση προγράμματος κοινοτικής δράσης για την προώθηση δράσεων στον τομέα της προστασίας των οικονομικών συμφερόντων της Κοινότητας (πρόγραμμα Hercule II), προτείνεται να αυξηθεί το επίπεδο των πιστώσεων ανάληψης υποχρεώσεων (+6 εκατ. ευρώ) και των πιστώσεων πληρωμών (+4,4 εκατ. ευρώ) που εγγράφονται στο αποθεματικό για το πρόγραμμα αυτό.

- Μεταβολές που λαμβάνουν υπόψη τις διακυμάνσεις των συστατικών στοιχείων του τομέα 1β στις νομικές βάσεις που έχουν εγκριθεί, σε σχέση με τα αντίστοιχα συνολικά ποσά τα οποία ήταν γνωστά κατά τη στιγμή της προετοιμασίας του ΠΣΠ 2007. Η συνεισφορά του τομέα 1β στο Ευρωπαϊκό Μέσο Γειτονίας και Εταιρικής Σχέσης έχει πλέον εγγραφεί στον προϋπολογισμό. Για τις πιστώσεις ανάληψης υποχρεώσεων, η καθαρή δημοσιονομική επίπτωση είναι μηδενική, όμως οι πιστώσεις πληρωμών έχουν αυξηθεί κατά 8,4 εκατ. ευρώ. Υπάρχουν και άλλες μεταβολές παρόμοιας φύσης, οι οποίες λαμβάνουν υπόψη τις διακυμάνσεις των συνολικών ποσών «Σύγκλιση» και «Εκτός στόχου σύγκλισης» του Ευρωπαϊκού Αλιευτικού Ταμείου, παρόλο που σ’ αυτή την περίπτωση η δημοσιονομική επίπτωση είναι μηδενική, τόσο για τις πιστώσεις ανάληψης υποχρεώσεων όσο και για τις πιστώσεις πληρωμών.

Για να συνοψίσουμε, οι μεταβολές αυτές αφορούν κυρίως τις πιστώσεις ανάληψης υποχρεώσεων που πρέπει να εγγραφούν στο αποθεματικό (500 εκατ. ευρώ για το ΕΤΠ, 15 εκατ. ευρώ για το ΔΤΙ και 6 εκατ. ευρώ για το πρόγραμμα Hercule II, όλα στον τομέα 1α). Όσον αφορά τις πιστώσεις πληρωμών, ένα ποσό 4,4 εκατ. ευρώ αναφέρεται στις πιστώσεις πληρωμών για το Hercule II, που πρέπει να εγγραφούν στο αποθεματικό για τον τομέα 1α. Επιπλέον ποσό 8,4 εκατ. ευρώ σε πιστώσεις πληρωμών ζητείται για τον τομέα 1β.

Η δεύτερη κατηγορία προσαρμογών είναι τεχνικής φύσης και συνεπάγεται κυρίως ενημέρωση των παρατηρήσεων του προϋπολογισμού:

- Η τροποποίηση των παρατηρήσεων του προϋπολογισμού έτσι ώστε να ληφθεί υπόψη η αναθεωρημένη σειρά νομοθετικών πράξεων που εγκρίθηκε από την Επιτροπή στις 24 Μαΐου 2006. Με τις τροποποιημένες νομοθετικές πράξεις που προτείνονται, επιτυγχάνεται η τήρηση των ετήσιων ανώτατων ορίων δαπανών που έχουν συμφωνηθεί στο νέο πολυετές δημοσιονομικό πλαίσιο.

- Για τα Διαρθρωτικά Ταμεία και το Ευρωπαϊκό Αλιευτικό Ταμείο, οι ενημερώσεις λαμβάνουν υπόψη την έκδοση των νομικών πράξεων.

- Για να εξασφαλιστεί ομοιογενές σύστημα προαγωγών για το σύνολο του προσωπικού της Επιτροπής, προτείνονται προσαρμογές του πίνακα προσωπικού του Κοινού Κέντρου Ερευνών (ΚΚΕρ).

- Μετά τον εκσυγχρονισμό του λογιστικού συστήματος, χρειάζεται επίσης να υποβληθεί πρόταση δημιουργίας, με εγγραφή “p.m.”, δύο νέων κονδυλίων του προϋπολογισμού: 27 01 12 02 «Ανάληψη των δαπανών που πραγματοποιούνται σε σχέση με τη διαχείριση των ταμειακών διαθεσίμων» και 21 01 04 10 «Συνεισφορά του ΕΤΑ στις κοινές δαπάνες διοικητικής στήριξης» τα οποία είχαν αμφότερα προταθεί στο ΠΣΔΠ 5/2006.

- Για να ληφθεί υπόψη η προσεχής νομοθετική πρόταση σχετικά με την αύξηση του κεφαλαίου του Ευρωπαϊκού Ταμείου Επενδύσεων, θα πρέπει να ενημερωθούν οι παρατηρήσεις του προϋπολογισμού της θέσης δαπανών 01 04 09 01 «ΕΤΕ - Διάθεση των καταβληθέντων τμημάτων του εγγεγραμμένου κεφαλαίου» και του άρθρου 850 των εσόδων «Μερίσματα καταβληθέντα από το ΕΤΕ».

- Είναι απαραίτητο να πραγματοποιηθεί διόρθωση τεχνικής φύσης για να χρηματοδοτηθεί το άρθρο του προϋπολογισμού 04 04 09 «Υποστήριξη των εξόδων λειτουργίας της πλατφόρμας των ευρωπαϊκών κοινωνικών μη κυβερνητικών οργανώσεων» δυνάμει του τομέα 3β του νέου πολυετούς δημοσιονομικού πλαισίου, αντί του τομέα 1α όπως εμφανίζεται στο ΠΣΠ. Αυτό συνεπάγεται μεταφορά ποσού 620.000 ευρώ από τον τομέα 1α στον τομέα 3β τόσο για τις πιστώσεις ανάληψης υποχρεώσεων όσο και για τις πιστώσεις πληρωμών.

- Οι παρατηρήσεις του προϋπολογισμού σχετικά με ένα ορισμένο αριθμό κοινοτικών προγραμμάτων (Κοινοτικό στατιστικό πρόγραμμα, Δια βίου μάθηση, Νεολαία σε δράση, Media, Ευρωπαϊκός Οργανισμός Περιβάλλοντος) θα πρέπει να ενημερωθούν έτσι ώστε να αντικατοπτρίζεται η συμφωνία σχετικά με τη συμμετοχή της Ελβετικής Συνομοσπονδίας.

Τέλος, με την παρούσα διορθωτική επιστολή, η Επιτροπή εφιστά την προσοχή του Ευρωπαϊκού Κοινοβουλίου και του Συμβουλίου στις συνέπειες ενδεχόμενης καθυστέρησης της έγκρισης ορισμένων νέων νομικών βάσεων στον τομέα των εξωτερικών δράσεων και στα προτεινόμενα διορθωτικά μέτρα που θα απαιτούνταν ενδεχομένως πριν από τη θέση σε ισχύ των νέων νομικών βάσεων. Στο πλαίσιο των διαπραγματεύσεων σχετικά με τη Διοργανική Συμφωνία (ΔΣ) για τη δημοσιονομική πειθαρχία και τη χρηστή δημοσιονομική διαχείριση, επετεύχθη πολιτική συμφωνία σχετικά με την ανάγκη για νέα προγράμματα και τα συναφή χρηματοδοτικά συνολικά ποσά. Παρόλα αυτά, η νομική βάση ορισμένων προγραμμάτων ενδέχεται να μην εγκριθεί ως το τέλος του 2006, πράγμα που θα προξενούσε νομικό κενό, ιδίως για τα υφιστάμενα προγράμματα τα οποία εκπνέουν στο τέλος του 2006, και τα οποία πρόκειται να παγιωθούν σε νέα μέσα. Κατά συνέπεια, η Επιτροπή έχει την πρόθεση να εξασφαλίσει τα μέσα έτσι ώστε οι υφιστάμενες δράσεις να ολοκληρωθούν προσηκόντως και η προπαρασκευαστική εργασία για τα νέα προγράμματα να είναι λειτουργική όταν τελικά θα έχουν εκδοθεί οι οικείες νομικές βάσεις. Με την αποκέντρωση, η Επιτροπή βασίζεται εν μέρει στην τεχνική βοήθεια και στην διοικητική στήριξη οι οποίες καταλογίζονται στο υλοποιούμενο πρόγραμμα (οι επονομαζόμενες πρώην γραμμές ΒΑ). Για να εξασφαλιστεί η διοικητική συνέχεια των υφισταμένων (ήδη εγκεκριμένων) προγραμμάτων, και δεδομένης της υποκείμενης πολιτικής συμφωνίας η οποία επετεύχθη στο πλαίσιο της ΔΣ σχετικά με τα νέα προγράμματα και τα συναφή χρηματοδοτικά συνολικά ποσά, η Επιτροπή έχει την πρόθεση να εξακολουθήσει να καταλογίζει στα οικεία προγράμματα το κόστος της τεχνικής βοήθειας και της διοικητικής στήριξης που απαιτούνται για την προσήκουσα υλοποίηση, καθώς επίσης και σε περίπτωση μεταβατικής φάσης πριν από την τελική έγκριση των νέων νομικών βάσεων.

2. Ευρωπαϊκό Ταμείο Προσαρμογής στην Παγκοσμιοποίηση (ΕΤΠ)

Το Ευρωπαϊκό Ταμείο Προσαρμογής στην Παγκοσμιοποίηση δημιουργήθηκε δυνάμει του σημείου 28 της ΔΣ.

«Στόχος του ευρωπαϊκού ταμείου για την εξισορρόπηση της παγκοσμιοποίησης είναι η παροχή συμπληρωματικής στήριξης στους εργαζομένους που πλήττονται από τις συνέπειες των μεγάλων διαρθρωτικών αλλαγών στο παγκόσμιο εμπόριο, ώστε να βοηθήσει την επανένταξή τους στην αγορά εργασίας.

Το Ταμείο δεν μπορεί να υπερβεί το μέγιστο ετήσιο ποσό των 500 εκατομμυρίων EUR (τρέχουσες τιμές), το οποίο μπορεί να προέλθει από τα περιθώρια που υπάρχουν κάτω από το συνολικό ανώτατο όριο δαπανών του προηγούμενου έτους ή/και από τις ακυρωθείσες πιστώσεις ανάληψης υποχρεώσεων από τα δυο προηγούμενα έτη, εξαιρουμένων όσων σχετίζονται με τον τομέα 1Β του δημοσιονομικού πλαισίου.

Οι πιστώσεις θα εγγράφονται στον γενικό προϋπολογισμό της Ευρωπαϊκής Ένωσης ως προσωρινή πίστωση με την κανονική δημοσιονομική διαδικασία αμέσως μόλις η Επιτροπή εντοπίσει τα ικανά περιθώρια ή/και τις ακυρωθείσες αναλήψεις υποχρεώσεων, σύμφωνα με το δεύτερο εδάφιο.

(…)

Οι αντίστοιχες πιστώσεις αναλήψεως υποχρεώσεων θα εγγράφονται στον σχετικό τομέα του προϋπολογισμού, εφόσον απαιτείται, επιπλέον των ανωτάτων ορίων του παραρτήματος Ι».

Κατά συνέπεια, η Επιτροπή προτείνει τη δημιουργία ενός νέου άρθρου του προσχεδίου προϋπολογισμού, το 40 02 43, με τίτλο «Αποθεματικό για το Ευρωπαϊκό Ταμείο Προσαρμογής στην Παγκοσμιοποίηση» στο οποίο θα διατεθεί το μέγιστο επιτρεπόμενο ποσό των 500 εκατ. ευρώ υπό τη μορφή πιστώσεων ανάληψης υποχρεώσεων. Πράγματι, τα διαθέσιμα περιθώρια υπερβαίνουν τα 500 εκατ. ευρώ, όπως φαίνεται από τα ακόλουθα δεδομένα.

- Το περιθώριο κάτω από το συνολικό ανώτατο όριο δαπανών για το οικονομικό έτος 2006 ανέρχεται σε 2.504.090.676 ευρώ, δηλαδή στη διαφορά μεταξύ του συνόλου των πιστώσεων ανάληψης υποχρεώσεων (121.190.909.324 ευρώ) και του ανώτατου ποσού που προβλέπεται στις δημοσιονομικές προοπτικές για το 2006 (123.695.000.000 ευρώ).

- Το σύνολο των ακυρωθεισών πιστώσεων ανάληψης υποχρεώσεων που διαπιστώθηκαν στους προσωρινούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2005 (εξαιρούνται αυτές που συνδέονται με τον τομέα 1β) ανέρχεται σε 612.430.585,24[2].

Οι ανάγκες σε πιστώσεις πληρωμών θα καθοριστούν ταυτοχρόνως με την παρουσίαση στην αρμόδια για τον προϋπολογισμό αρχή, εκ μέρους της Επιτροπής, πρότασης για απόφαση κινητοποίησης του ΕΤΠ και για τη μεταφορά του οικείου κονδυλίου του προϋπολογισμού (04 05 01). Κατά συνέπεια, το κονδύλιο του αποθεματικού θα φέρει την εγγραφή “p.m.” για τις πιστώσεις πληρωμών σ’ αυτό το στάδιο. Θα χρειαστεί διορθωτικός προϋπολογισμός μόνο σε περίπτωση που οι πιστώσεις πληρωμών δεν θα μπορούν να διατεθούν στο ΕΤΠ, μέσω μεταφοράς από τον τίτλο 04 ή από άλλους τίτλους.

3. Διεθνές Ταμείο για την Ιρλανδία 2007-2010

Το Διεθνές Ταμείο για την Ιρλανδία (ΔΤΙ) συστάθηκε το 1986 για να συμβάλλει στην εφαρμογή του άρθρου 10 (α) της Άγγλο-Ιρλανδικής Συμφωνίας της 15ης Νοεμβρίου 1985, η οποία προβλέπει ότι «οι δύο κυβερνήσεις συνεργάζονται για να προωθήσουν την οικονομική και κοινωνική ανάπτυξη των περιφερειών εκείνων και στα δύο τμήματα της Ιρλανδίας οι οποίες επλήγησαν περισσότερο από τις συνέπειες της αστάθειας κατά τα τελευταία έτη, και εξετάζουν τη δυνατότητα εξασφάλισης διεθνούς ενίσχυσης αυτής της προσπάθειας». Στόχοι του ΔΤΙ είναι «η προώθηση της οικονομικής και κοινωνικής προόδου και η ενθάρρυνση της επαφής, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία».

Η οικονομική και κοινωνική ανάπτυξη για τη στήριξη της ειρήνης και της συμφιλίωσης είναι μακροπρόθεσμη προσπάθεια. Ως μέσο για την επίτευξη αυτού του στόχου, το ΔΤΙ συμπληρώνει τη δράση η οποία πραγματοποιείται από τα κοινοτικά προγράμματα για την ειρήνη και τη συμφιλίωση στη Βόρεια Ιρλανδία και στην παραμεθόρια περιφέρεια της Ιρλανδίας («PEACE I» 1995-1999, «PEACE II» 2000-2006 και «PEACE III» 2007-2013)[3] που θεσπίστηκαν σύμφωνα με τον κανονισμό (ΕΚ) αριθ. 1260/1999 του Συμβουλίου της 21ης Ιουνίου 1999 περί γενικών διατάξεων για τα διαρθρωτικά ταμεία.

Η Κοινότητα καταβάλλει χρηματοδοτικές συνεισφορές στο Ταμείο από το 1989. Για την περίοδο 2005-2006 έχουν αναληφθεί, για κάθε ένα από τα έτη αυτά, 15 εκατ. ευρώ που προέρχονται από τον προϋπολογισμό της ΕΕ, σύμφωνα με τον κανονισμό (ΕΚ) αριθ. 177/2005 του Συμβουλίου της 24ης Ιανουαρίου 2005 σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία. Η ισχύς του κανονισμού αυτού λήγει στις 31 Δεκεμβρίου 2006.

Δεδομένου ότι το τρέχον επίπεδο της διεθνούς ενίσχυσης δεν μπορεί να διατηρηθεί επ’ αόριστον, το Διεθνές Ταμείο πραγματοποίησε αναθεώρηση της δομής και των προτεραιοτήτων του το 2005, αποσκοπώντας στον επανακαθορισμό της αποστολής του υπό το πρίσμα της νέας πραγματικότητας και υιοθέτησε πλαίσιο στρατηγικής σύμφωνα με το οποίο το Ταμείο θα καταργηθεί το 2010. Αυτή η στρατηγική ονομάζεται «Sharing this Space» και εγκαινιάζει το τελικό στάδιο των δραστηριοτήτων του Ταμείου (2006 – 2010). Κατά τη διάρκεια αυτής της τελευταίας περιόδου του, το Ταμείο θα στοχεύει τις περιοχές που έχουν τις μεγαλύτερες ανάγκες και θα προσπαθεί να εξασφαλίζει μακροπρόθεσμα τον βιώσιμο χαρακτήρα των προσπαθειών του.

Κατά τη συνεδρίασή του στις Βρυξέλλες στις 15 και 16 Δεκεμβρίου 2005, το Ευρωπαϊκό Συμβούλιο κάλεσε την Επιτροπή να λάβει τα μέτρα που είναι απαραίτητα για να εξακολουθήσει η στήριξη της ΕΕ υπέρ του Ταμείου που εισέρχεται στο τελικό και αποφασιστικό στάδιο των εργασιών του, το οποίο θα διαρκέσει ως το 2010[4]. Υπό το πρίσμα της ως άνω εκτίμησης, προτείνονται κοινοτικές συνεισφορές 15 εκατ. ευρώ για κάθε ένα από τα έτη 2007, 2008, 2009 και 2010, δηλαδή συνολική συνεισφορά 60 εκατ. ευρώ κατά τη διάρκεια αυτής της περιόδου.

Ο νέος κανονισμός του Συμβουλίου θα πρέπει να λαμβάνει υπόψη τις παρατηρήσεις που έχουν διατυπωθεί στην έκθεση της Επιτροπής για το Ταμείο, ιδίως αυτές οι οποίες αποσκοπούν στην ενίσχυση της συνέργιας των στόχων και στον συντονισμό με τις παρεμβάσεις των διαρθρωτικών ταμείων. Το Ταμείο θα πρέπει να δώσει προτεραιότητα στα έργα διασυνοριακού κοινοτικού χαρακτήρα, έτσι ώστε να συμπληρώνονται οι δραστηριότητες που χρηματοδοτούνται από το πρόγραμμα PEACE για την περίοδο 2006-2010.

4. Προστασία των Οικονομικών Συμφερόντων της Κοινότητας (HERCULE)

Με την απόφαση αριθ. 804/2004/ΕΚ του Ευρωπαϊκού Κοινοβουλίου και του Συμβουλίου της 21ης Απριλίου 2004 θεσπίστηκε πρόγραμμα κοινοτικής δράσης για την προώθηση δράσεων στον τομέα της προστασίας των οικονομικών συμφερόντων της Κοινότητας (Hercule). Στις 28 Ιουνίου 2006, η Επιτροπή εξέδωσε πρόταση απόφασης για την τροποποίηση και παράταση της απόφασης αριθ. 804/2004/ΕΚ, η οποία διαβιβάστηκε στην αρμόδια για τον προϋπολογισμό αρχή και στο Ελεγκτικό Συνέδριο (SEC(2006) 826). Είναι τώρα αναγκαίο να ενημερωθεί το ΠΣΠ 2007 έτσι ώστε να λαμβάνεται υπόψη η επέκταση του προγράμματος, το οποίο εφεξής θα πρέπει να καλύπτει δραστηριότητες καταπολέμησης του λαθρεμπορίου και της παραποίησης τσιγάρων και θα πρέπει επίσης να επεκταθεί έτσι ώστε να καλύπτει ορισμένες τρίτες χώρες.

Το ΠΣΠ 2007 έχει προβλέψει πιστώσεις ανάληψης υποχρεώσεων 7,7 εκατ. ευρώ στο αποθεματικό για την οικεία θέση του προϋπολογισμού 24 02 01. Οι πιστώσεις πληρωμών ανέρχονται σε 4,62 εκατ. ευρώ για αυτό το κονδύλιο, με ένα επιπλέον ποσό 1,98 εκατ. ευρώ στο αποθεματικό, εν αναμονή της έκδοσης της αναθεωρημένης απόφασης. Τώρα, λαμβάνοντας υπόψη την επέκταση του πεδίου του προγράμματος, προτείνεται να προστεθούν 6 εκατ. ευρώ επιπλέον σε πιστώσεις ανάληψης υποχρεώσεων και 4,4 εκατ. ευρώ σε πιστώσεις πληρωμών τα οποία θα τεθούν στο αποθεματικό μέχρις ότου εγκριθεί η νομική βάση.

5. Τροποποιήσεις λόγω του νέου Πολυετούς Δημοσιονομικού Πλαισίου

Ως συνέπεια της έγκρισης εκ μέρους της Επιτροπής, στις 24 Μαΐου, της αναθεωρημένης σειράς νομοθετικών πράξεων, με τήρηση των ανωτάτων ετήσιων ορίων των δαπανών που είχαν συμφωνηθεί στο νέο δημοσιονομικό πλαίσιο και περιλαμβάνονται στη νέα Διοργανική Συμφωνία, είναι αναγκαία η τροποποίηση των παρατηρήσεων του προϋπολογισμού για έναν ορισμένο αριθμό κονδυλίων του προϋπολογισμού ή ακόμα και της ονοματολογίας του προϋπολογισμού στα διάφορα κεφάλαια. Πλήρεις λεπτομέρειες σχετικά περιλαμβάνονται στο δημοσιονομικό παράρτημα της παρούσας διορθωτικής επιστολής.

Εντούτοις, όσον αφορά τις γεωργικές δαπάνες, πρέπει να σημειωθεί ότι η Επιτροπή προτείνει επίσης την τροποποίηση της ταξινόμησης των δαπανών, από μη υποχρεωτικές δαπάνες σε υποχρεωτικές δαπάνες, για τα ακόλουθα κονδύλια του προϋπολογισμού: 05 04 03 02 «Φυτικοί και ζωικοί γενετικοί πόροι — Περάτωση των παλαιότερων μέτρων»· 05 07 01 05 «Έλεγχοι εφαρμογής της γεωργικής νομοθεσίας»· 05 08 01 «Δίκτυο γεωργικής λογιστικής πληροφόρησης (FADN)»· 05 08 02 «Έρευνες για τη διάρθρωση των γεωργικών εκμεταλλεύσεων»· 05 08 03 «Αναδιάρθρωση των συστημάτων γεωργικών ερευνών»· 05 08 07 «Ολοκλήρωση προηγούμενων μέτρων στον τομέα της πληροφόρησης» και 05 08 08 «Εξωτερική μελέτη για τον αντίκτυπο της οδηγίας 2000/36/EΚ του Συμβουλίου». Η προσφάτως συναφθείσα Διοργανική Συμφωνία επιβεβαιώνει ότι οι γεωργικές δαπάνες που χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) πρέπει να θεωρούνται ως υποχρεωτικές δαπάνες. Οι δαπάνες που είναι επιλέξιμες για χρηματοδότηση από το ΕΓΤΕ απαριθμούνται στα άρθρα 3 και 5 του κανονισμού του Συμβουλίου για τη χρηματοδότηση της κοινής γεωργικής πολιτικής, ο οποίος θα αρχίσει να ισχύει από την 1η Ιανουαρίου 2007[5]. Σε σύγκριση με τον προηγούμενο κανονισμό, μπορούν να χρηματοδοτούνται επιπλέον παρεμβάσεις από το ΕΓΤΕ. Κατά συνέπεια, τα κονδύλια που αναφέρονται σ’ αυτές τις παρεμβάσεις, οι οποίες προηγουμένως χρηματοδοτούνταν δυνάμει του τομέα 3 των δημοσιονομικών προοπτικών θα πρέπει να θεωρούνται ως υποχρεωτικές δαπάνες.

6. Διαρθρωτικά Ταμεία, Ταμείο Συνοχής και Ευρωπαϊκό Αλιευτικό Ταμείο

Για τα Διαρθρωτικά Ταμεία και το Ταμείο Συνοχής, η εγκεκριμένη νομική βάση τροποποιεί την κατανομή ορισμένων στοιχείων του συνολικού ποσού του τομέα 1β, έτσι ώστε το ΠΣΠ χρειάζεται να προσαρμοστεί αναλόγως. Η συνεισφορά του τομέα 1β στο Ευρωπαϊκό Μέσο Γειτονίας και Εταιρικής Σχέσης (ΕΜΓΕΣ, διασυνοριακή συνεργασία) έχει πλέον καθοριστεί και η αντίστοιχη μεταφορά πραγματοποιείται από το κονδύλιο «εδαφική συνεργασία» του Ευρωπαϊκού Ταμείου Περιφερειακής Ανάπτυξης (ΕΤΠΑ) στο κονδύλιο του ΕΜΓΕΣ. Δεν αλλάζει τίποτα όσον αφορά τα συνολικά ποσά του τομέα 1β για τις πιστώσεις ανάληψης υποχρεώσεων. Πραγματοποιείται επίσης ένας ορισμένος αριθμός διορθώσεων τεχνικής φύσης.

Για το Ευρωπαϊκό Αλιευτικό Ταμείο, υπάρχει μια αλλαγή από «στόχος σύγκλισης» προς «εκτός στόχου σύγκλισης» έτσι ώστε να ληφθεί υπόψη η πιο πρόσφατη συμφωνία σχετικά με τον διαχωρισμό μεταξύ περιφερειών σύγκλισης και μη σύγκλισης.

Στον ακόλουθο πίνακα ανακεφαλαιώνονται οι τροποποιήσεις, οι οποίες επεξηγούνται λεπτομερέστερα εν συνεχεία.

ΠΣΠ 2007 | ΔΕ 2/2007 | Διαφορά |

ΠΑΥ | ΠΠ | ΠΑΥ | ΠΠ | ΠΑΥ | ΠΠ |

Ευρωπαϊκό Αλιευτικό Ταμείο (ΕΑΤ) - Στόχος σύγκλισης | 11 06 12 | 425.522.172 | 227.778.312 | 425.295.599 | 227.668.652 | -226.573 | -109.660 |

Ευρωπαϊκό Αλιευτικό Ταμείο (ΕΑΤ) – Εκτός στόχου σύγκλισης | 11 06 13 | 141.368.451 | 73.568.120 | 141.595.024 | 73.677.780 | 226.573 | 109.660 |

ΤΟΜΕΑΣ 2 καθαρή μεταβολή | 0 | 0 |

Ταμείο Συνοχής (ΤΣ) | 13 04 02 | 7.116.881.844 | 1.691.967.816 | 7.121.426.147 | 1.693.079.985 | 4.544.303 | 1.112.169 |

Ταμείο Συνοχής καθαρή μεταβολή | 4.544.303 | 1.112.169 |

ΕΤΠΑ - Σύγκλιση | 13 03 16 | 20.713.696.132 | 3.048.644.731 | 20.676.478.574 | 3.043.946.283 | -37.217.558 | -4.698.448 |

ΕΤΠΑ-Περιφερειακή ανταγωνιστικότητα | 13 03 18 | 5.349.761.046 | 596.004.134 | 5.381.768.585 | 633.338.124 | 32.007.539 | 37.333.990 |

ΕΤΠΑ- Ευρωπαϊκή εδαφική συνεργασία | 13 03 19 | 1.110.410.848 | 170.883.799 | 1.055.259.758 | 158.130.591 | -55.151.090 | -12.753.208 |

ΕΤΠΑ-Επιχειρησιακή τεχνική βοήθεια | 13 03 20 | 55.056.904 | 22.022.762 | 54.869.515 | 21.947.806 | -187.389 | -74.956 |

Διασυνοριακή συνεργασία – συνεισφορά από τον τομέα 1β | 19 08 02 02 | p.m. | p.m. | 47.579.371 | 20.000.000 | 47.579.371 | 20.000.000 |

ΕΚΤ- Σύγκλιση | 04 02 17 | 7.416.571.011 | 1.092.393.287 | 7.403.245.207 | 1.089.889.685 | -13.325.804 | -2.503.602 |

ΕΚΤ-Περιφερειακή ανταγωνιστικότητα | 04 02 19 | 3.648.156.721 | 461.831.532 | 3.669.983.587 | 431.891.576 | 21.826.866 | -29.939.956 |

ΕΚΤ- Επιχειρησιακή τεχνική βοήθεια 2007-13 | 04 02 20 | 10.000.000 | 5.000.000 | 9.923.762 | 4.961.881 | -76.238 | -38.119 |

Διαρθρωτικά Ταμεία καθαρή μεταβολή | -4.544.303 | 7.325.701 |

ΤΟΜΕΑΣ 1β καθαρή μεταβολή | 0 | 8.437.870 |

Οι πιστώσεις ανάληψης υποχρεώσεων για τα Διαρθρωτικά Ταμεία και το Ταμείο Συνοχής προσαρμόστηκαν έτσι ώστε να ληφθούν υπόψη τα τελικά αριθμητικά στοιχεία της συμφωνημένης νομικής βάσης. Συνολικά, το Ταμείο Συνοχής κερδίζει 4.544 εκατ. ευρώ, ενώ τα Διαρθρωτικά Ταμεία χάνουν 4.544 εκατ. ευρώ. Μειώνονται οι πιστώσεις «σύγκλισης» ενώ αυξάνονται οι πιστώσεις για την «περιφερειακή ανταγωνιστικότητα» των διαρθρωτικών ταμείων. Μειώνονται οι πιστώσεις ανάληψης υποχρεώσεων για τον στόχο «εδαφική συνεργασία». Επίσης σχετικά με αυτόν τον στόχο, η συνεισφορά από τον τομέα 1β στο Ευρωπαϊκό Μέσο Γειτονίας και Εταιρικής Σχέσης (Διασυνοριακή συνεργασία), δηλαδή 47.579 εκατ. ευρώ, μεταφέρθηκε με αφαίρεση του αντιστοίχου ποσού από το κονδύλιο «Ευρωπαϊκή εδαφική συνεργασία» του ΕΤΠΑ και αντίστοιχη αύξηση του κονδυλίου του ΕΜΓΕΣ για τη Διασυνοριακή συνεργασία. Οι πιστώσεις που διατίθενται για την τεχνική βοήθεια είναι ελαφρώς χαμηλότερες σε σύγκριση με το ΠΣΠ. Όσον αφορά την κατανομή των πιστώσεων μεταξύ του ΕΤΠΑ και του ΕΚΤ, διατηρήθηκε η κατανομή σε ποσοστά που είχε χρησιμοποιηθεί για το ΠΣΠ.

Συνολικά, οι πιστώσεις πληρωμών αυξάνονται, παρόλο που δεν υπάρχει καμία καθαρή μεταβολή στις πιστώσεις ανάληψης υποχρεώσεων. Η κατάσταση αυτή οφείλεται κυρίως στο γεγονός ότι οι προκαταβολές, που είχαν υπολογιστεί σε ποσοστό των συνολικών ποσών προγραμματισμού, είναι ελαφρώς υψηλότερες για το Ταμείο Συνοχής, καθώς επίσης και στο γεγονός ότι η προσφάτως εγκεκριμένη νομική βάση αύξησε τη χορήγηση προς το Ταμείο Συνοχής εις βάρος των διαρθρωτικών ταμείων. Εξ άλλου, οι πιστώσεις πληρωμών οι οποίες έχουν τώρα εγγραφεί στον προϋπολογισμό για τη Διασυνοριακή συνεργασία στο κονδύλιο ΕΜΓΕΣ είναι υψηλότερες από την αντίστοιχη μείωση του κονδυλίου για την Εδαφική συνεργασία του ΕΤΠΑ, το οποίο λαμβάνει υπόψη την υψηλότερη εκτίμηση των αναγκών του ΕΜΓΕΣ. Εντούτοις, σε όλες τις άλλες περιπτώσεις, το συνολικό ποσό των πιστώσεων για κάθε στόχο έχει τροποποιηθεί σύμφωνα με τις τροποποιήσεις των αναλήψεων υποχρεώσεων, έτσι ώστε να λαμβάνονται υπόψη οι προβλεπόμενες μεταβολές όσον αφορά τις προκαταβολές. Επίσης, πραγματοποιήθηκε διόρθωση τεχνικής φύσης στο ΠΣΠ, με εξισορρόπηση των πιστώσεων πληρωμών μεταξύ του ΕΚΤ και του ΕΤΠΑ για τον στόχο «περιφερειακή ανταγωνιστικότητα», με μείωση των πληρωμών για το ΕΚΤ και αύξησή τους για το ΕΤΠΑ. Η εξισορρόπηση αυτή σημαίνει ότι ο ίδιος συντελεστής εφαρμόζεται εφ’ εξής για τις πληρωμές όπως και για τις αναλήψεις υποχρεώσεων, τόσο για το ΕΚΤ όσο και για το ΕΤΠΑ .

7. Κοινό Κέντρο Ερευνών (ΚΚΕρ)

Στη συνέχεια της αίτησης την οποία υπέβαλε η Επιτροπή για το έτος 2006 μέσω της ευελιξίας του πίνακα προσωπικού (άρθρο 47 του δημοσιονομικού κανονισμού), χρειάζεται να προσαρμοστεί ο πίνακας προσωπικού του ΚΚΕρ για το έτος 2007 έτσι ώστε να εξασφαλιστεί ομοιογενείς πολιτική προαγωγών για το σύνολο του προσωπικού της Επιτροπής.

Η προτεινόμενη τροποποίηση εισάγει τις απαραίτητες προς αυτόν τον σκοπό μεταβολές της δομής των βαθμών του πίνακα προσωπικού του ΚΚΕρ, λαμβάνοντας επίσης υπόψη τις προαγωγές που αναμένονται για το έτος 2006, χωρίς να τροποποιηθεί ο συνολικός αριθμός των θέσεων απασχόλησης, ούτε η κατανομή του ανά ομάδες καθηκόντων.

Λαμβάνει επίσης υπόψη τη μετατροπή των θέσεων απασχόλησης AD5 σε θέσεις απασχόλησης AD6, για να επιτρέψει την πρόσληψη των επιτυχόντων σε διαγωνισμούς «έρευνας» οι οποίοι πραγματοποιήθηκαν σ’ αυτό το επίπεδο, πράγμα που αιτιολογείται λόγω της ανάγκης κατάλληλα ειδικευμένου προσωπικού υψηλών προσόντων.

Οι προτεινόμενες τροποποιήσεις δεν απαιτούν προσαρμογή των προτεινόμενων πιστώσεων για το ΚΚΕρ, δεδομένου ότι η εξέλιξη της σταδιοδρομίας καλύπτεται εντός της παραμέτρου προόδου GVT (Glissement Vieillesse Technicité).

Τροποποίηση του πίνακα προσωπικού του ΚΚΕρ-ΔΕ ΠΣΠ 2007 |

Έρευνα και τεχνολογική ανάπτυξη – Κοινό Κέντρο Ερευνών |

Κατηγορία και βαθμοί | Θέσεις ΠΣΠ 2007 | Τροποποίηση ΔΕ ΠΣΠ 2007 | Θέσεις 2007 μετά από τη ΔΕ |

AD 16 | 2 | 0 | 2 |

AD 15 | 10 | 0 | 10 |

AD 14 | 36 | 0 | 36 |

AD 13 | 9 | 0 | 9 |

AD 12 | 204 | 20 | 224 |

AD 11 | 178 | 37 | 215 |

AD 10 | 166 | -29 | 137 |

AD 9 | 30 | 0 | 30 |

AD 8 | 69 | -8 | 61 |

AD 7 | 10 | 0 | 10 |

AD 6 | 94 | 20 | 114 |

AD 5 | 60 | -40 | 20 |

Σύνολο AD | 868 | 0 | 868 |

AST 11 | 14 | 0 | 14 |

AST 10 | 69 | 0 | 69 |

AST 9 | 42 | 4 | 46 |

AST 8 | 106 | 2 | 108 |

AST 7 | 124 | 11 | 135 |

AST 6 | 243 | -4 | 239 |

AST 5 | 122 | -2 | 120 |

AST 4 | 135 | -11 | 124 |

AST 3 | 151 | 0 | 151 |

AST 2 | 35 | 0 | 35 |

AST 1 | 48 | 0 | 48 |

Σύνολο AST | 1.089 | 0 | 1.089 |

Γενικό σύνολο | 1.957 | 0 | 1.957 |

8. Προσαρμογές του προϋπολογισμού μετά από τον εκσυγχρονισμό του λογιστικού συστήματοσ

8.1. Ανάληψη των δαπανών που πραγματοποιούνται σε σχέση με τη διαχείριση των ταμειακών διαθεσίμων

Μετά τον εκσυγχρονισμό του λογιστικού συστήματος της Επιτροπής και δεδομένης της ανάγκης να κλείσει ένας ορισμένος αριθμός λογαριασμών εκτός προϋπολογισμού των οποίων το υπόλοιπο δεν είχε εκκαθαριστεί εδώ και πολλά χρόνια, η Επιτροπή πρότεινε ήδη, στο ΠΣΔΠ 5/2006, να δημιουργηθεί μια νέα θέση 27 01 12 02 – «Ανάληψη των δαπανών που πραγματοποιούνται σε σχέση με τη διαχείριση των ταμειακών διαθεσίμων», με τις ακόλουθες παρατηρήσεις:

« Η πίστωση αυτή προορίζεται να καλύψει τις τακτοποιήσεις στον προϋπολογισμό :

- των πάγιων προκαταβολών όταν ο διατάκτης έχει λάβει όλα τα κατάλληλα μέτρα σε σχέση με την κατάσταση και όταν δεν είναι δυνατό να καταλογιστεί η δαπάνη της τακτοποίησης σε άλλο συγκεκριμένο κονδύλιο του προϋπολογισμού,

- των καταστάσεων όπου μια απαίτηση ακυρώνεται εξ ολοκλήρου ή εν μέρει ενώ έχει ήδη αποτελέσει αντικείμενο λογιστικής καταχώρησης ως έσοδο (ιδίως στην περίπτωση συμψηφισμού με οφειλή),

- των περιπτώσεων μη ανάκτησης του ΦΠΑ στον βαθμό που δεν είναι πλέον δυνατό να πραγματοποιηθεί καταλογισμός στο κονδύλιο που κάλυψε την κύρια δαπάνη,

- των συνδεόμενων με τις περιπτώσεις αυτές τόκων στον βαθμό που δεν μπορούν να καταλογιστούν σε άλλο συγκεκριμένο κονδύλιο του προϋπολογισμού. »

Αφετέρου, η Επιτροπή πρότεινε να μεταφερθεί σε αυτή τη νέα θέση του προϋπολογισμού η 2η παράγραφος των παρατηρήσεων της θέσης 27 01 12 01 «χρηματοπιστωτικά έξοδα», η οποία έχει ως εξής: “Επιπλέον, προορίζεται να δεχθεί την ενδεχόμενη εγγραφή πίστωσης που θα καλύψει ζημίες λόγω εκκαθάρισης ή παύσης εργασιών των τραπεζών στις οποίες η Επιτροπή έχει λογαριασμούς για πάγιες προκαταβολές.”

Οι τροποποιήσεις αυτές θα πρέπει τώρα να εισαχθούν επίσης στο ΠΣΠ 2007, με εγγραφή "p.m."

8.2. Δημιουργία νέας θέσης 21 01 04 10 – Συνεισφορά του ΕΤΑ στις κοινές δαπάνες διοικητικής στήριξης

Η Επιτροπή προτείνει επίσης να δημιουργηθεί μια νέα θέση 21 01 04 10, όπως είχε πραγματοποιηθεί στο ΠΣΔΠ 5/2006.

Μέρος του συνολικού ποσού του Ευρωπαϊκού Ταμείου Ανάπτυξης χρησιμοποιείται, βάσει της Εσωτερικής Συμφωνίας για το 9ο ΕΤΑ, για την πληρωμή των εξόδων που βαρύνουν τον κοινοτικό προϋπολογισμό κατά τη στήριξη των δαπανών του ΕΤΑ στις αντιπροσωπείες της ΕΕ, π.χ. για το εξωτερικό προσωπικό, τα ενοίκια, το ηλεκτρικό, τις διάφορες υπηρεσίες, κ.λ.π.. Δεδομένου ότι ο προϋπολογισμός του ΕΤΑ είναι διαφορετικός από τον κοινοτικό προϋπολογισμό, η Επιτροπή εκδίδει ένταλμα είσπραξης στο ΕΤΑ στην αρχή κάθε οικονομικού έτους βάσει εκτίμησης σε συνάρτηση με τις δαπάνες του προηγούμενου έτους. Κατά τη διάρκεια του έτους, πραγματοποιείται κατανομή των δαπανών, η οποία πρέπει να είναι δίκαια μοιρασμένη μεταξύ των διαφόρων διοικητικών θέσεων του προϋπολογισμού καθώς και μεταξύ του ΕΤΑ, σε έναν ειδικό λογαριασμό εκτός προϋπολογισμού που ορίζεται για αυτόν τον σκοπό. Αυτό σημαίνει ότι, προς το παρόν, η υποβολή εκθέσεων της Επιτροπής για τον προϋπολογισμό δεν περιλαμβάνει το ποσό των δαπανών που χρηματοδοτούνται από το ΕΤΑ.

Προκειμένου να είναι δυνατή η διαδοχική και αποτελεσματική διεκπεραίωση, καθώς και η πλήρης υποβολή εκθέσεων σχετικά με την εκτέλεση του προϋπολογισμού, προτείνεται να δημιουργηθεί ένα κονδύλιο στο οποίο οι πιστώσεις ανάληψης υποχρεώσεων και πληρωμών θα εγγράφονται αυτομάτως μετά την είσπραξη των ποσών που προέρχονται από το ΕΤΑ. Το προτεινόμενο μέτρο είναι τεχνικά αναγκαίο λόγω του συστήματος λογιστικής σε δεδουλευμένη βάση που θα εγκατασταθεί στις αντιπροσωπείες με σκοπό την αύξηση της αποτελεσματικότητας και της διαφάνειας. Η πρόταση θα βελτιώσει σημαντικά τη λογοδοσία και τη διαφάνεια των συναλλαγών. Η προτεινόμενη μεταβολή δεν έχει αντίκτυπο στα ποσά των εισροών ή των εκροών ή στο επίπεδο της χρηματοδότησης.

Το κονδύλιο αυτό θα επιτρέψει τη χρήση των κοινών μέσων υποβολής εκθέσεων και για τα έσοδα και για τις δαπάνες του ΕΤΑ. Η χρηματοδοτική συνεισφορά του ΕΤΑ θεωρείται ως έσοδο με ειδικό προορισμό και προτείνεται η εγγραφή "p.m." για τις πιστώσεις πληρωμών και ανάληψης υποχρεώσεων.

9. Ευρωπαϊκό Ταμείο Επενδύσεων

Το Ευρωπαϊκό Ταμείο Επενδύσεων θα έχει εξαντλήσει τους ίδιους πόρους του ως τα μέσα του 2007 και, κατά συνέπεια, το Διοικητικό Συμβούλιο του ΕΤΕ προτείνει να αυξηθεί το εγγεγραμμένο κεφάλαιο κατά 50% σε ονομαστικές τιμές. Το άρθρο 3 της απόφασης 1994/375/ΕΚ του Συμβουλίου ορίζει ότι η ενδεχόμενη αύξηση του κεφαλαίου αποφασίζεται από το Συμβούλιο ομόφωνα, κατόπιν προτάσεως της Επιτροπής και μετά από διαβούλευση με το Ευρωπαϊκό Κοινοβούλιο.

Αναμένεται ότι ως το τέλος του τρέχοντος έτους θα έχει εκδοθεί από την Επιτροπή νομοθετική πρόταση σχετικά με την αύξηση του κεφαλαίου του ΕΤΕ. Το κόστος της αύξησης του κεφαλαίου θα καλυφθεί κατά τη διάρκεια της περιόδου 2007-2010 από τη θέση του προϋπολογισμού 01 04 09 01, όπως προτείνεται στο ΠΣΠ 2007. Η συνολική τιμή αγοράς των μεριδίων που πρέπει να πληρωθεί στο Ταμείο περιλαμβάνει την ονομαστική αξία του καταβαλλόμενου κεφαλαίου και τη διαφορά από την έκδοση μεριδίων υπέρ το άρτιο, έτσι ώστε να ληφθεί υπόψη η οικονομική απόδοση του Ταμείου. Για να αντιμετωπιστούν όλοι οι απρόβλεπτοι κίνδυνοι σε σχέση με το τίμημα, η πρόταση της Επιτροπής προβλέπει τα μερίσματα που θα καταβάλει το Ταμείο στην Κοινότητα κατά την τετραετή περίοδο να χρησιμοποιηθούν για να καλυφθεί μέρος του κόστους της αύξησης του κεφαλαίου.

Το άρθρο 10 των κανόνων εφαρμογής του δημοσιονομικού κανονισμού προβλέπει ότι, για την υποδοχή των εσόδων για ειδικό προορισμό, είναι αναγκαίες κατάλληλη δημοσιονομική δομή και παρατηρήσεις. Κατά συνέπεια, η διορθωτική επιστολή προτείνει ενημερωμένες παρατηρήσεις για τη θέση δαπανών 01 04 09 01 «ΕΤΕ – Διάθεση των καταβληθέντων τμημάτων του εγγεγραμμένου κεφαλαίου» και για το άρθρο εσόδων 850 «Μερίσματα καταβληθέντα από το ΕΤΕ».

10. Πλατφόρμα των ευρωπαϊκών κοινωνικών μη κυβερνητικών οργανώσεων

Η πρόταση της Επιτροπής για θέσπιση του προγράμματος «Πολίτες της Ευρώπης» που αποσκοπεί στην προώθηση της συμμετοχής του ευρωπαίου πολίτη για την περίοδο 2007-2013, περιλαμβάνει, μεταξύ άλλων δράσεων, τη διαρθρωτική στήριξη στις οργανώσεις της κοινωνίας των πολιτών σε ευρωπαϊκό επίπεδο (δράση 2: ενεργός κοινωνία των πολιτών στην Ευρώπη).

Σύμφωνα με τις προηγούμενες δημοσιονομικές προοπτικές, η Πλατφόρμα των ευρωπαϊκών κοινωνικών μη κυβερνητικών οργανώσεων, όπως επίσης και οι υπόλοιπες οργανώσεις της κοινωνίας των πολιτών, χρηματοδοτούνταν από τον τομέα 3. Σύμφωνα με το νέο πολυετές δημοσιονομικό πλαίσιο, η νομική βάση του προγράμματος «Πολίτες της Ευρώπης» βρίσκεται στον τομέα 3β. Δεδομένου ότι όλες οι δραστηριότητες της ΓΔ EMPL χρηματοδοτούνται από τον τομέα 1α, το άρθρο του προϋπολογισμού 04 04 09 που αντιστοιχεί στις λειτουργικές δαπάνες της Πλατφόρμας των ευρωπαϊκών κοινωνικών μη κυβερνητικών οργανώσεων, έχει εγγραφεί στο ΠΣΠ 2007 στον τομέα 1α. Κατά συνέπεια, είναι απαραίτητο να πραγματοποιηθεί διόρθωση τεχνικής φύσης, έτσι ώστε αυτό το άρθρο του προϋπολογισμού να συμπεριληφθεί στον τομέα 3β σύμφωνα με τη νομική βάση. Αυτό συνεπάγεται ανακατανομή 620.000 ευρώ, τόσο σε πιστώσεις ανάληψης υποχρεώσεων όσο και σε πιστώσεις πληρωμών, από τον τομέα 1α στον τομέα 3β.

11. Συμμετοχή της Ελβετικής Συνομοσπονδίας σε κοινοτικά προγράμματα

Για να ληφθεί υπόψη η εφαρμογή της συμφωνίας που έχει συναφθεί μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τη συμμετοχή της Ελβετίας σε ορισμένο αριθμό κοινοτικών προγραμμάτων, θα πρέπει να ενημερωθούν οι αντίστοιχες παρατηρήσεις του προϋπολογισμού αυτών των προγραμμάτων. Όλες οι σχετικές λεπτομέρειες περιλαμβάνονται στο παράρτημα του προϋπολογισμού και αφορούν τα προγράμματα: Κοινοτικό στατιστικό πρόγραμμα, Δια βίου μάθηση, Νεολαία σε δράση, Media και Ευρωπαϊκός Οργανισμός Περιβάλλοντος.

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

Δημοσιονομικό πλαίσιο Τομέας/υποτομέας | Δημοσιονομικό πλαίσιο 2007 | ΠΣΠ 2007 (συμπεριλαμβανομένης της ΔΕ αριθ. 1/2007[6]) | ΔΕ 2/2007 | ΠΣΠ 2006 +ΔΕ 1 και 2/2007 |

|ΠΑΥ |ΠΠ |ΠΑΥ |ΠΠ |ΠΑΥ |ΠΠ |ΠΑΥ |ΠΠ | | 1. ΒΙΩΣΙΜΗ ΑΝΑΠΤΥΞΗ | | | | | | | | | | 1α. Ανταγωνιστικότητα για την ανάπτυξη και την απασχόληση |8.918.000.000 | |8.796.103.511 |6.943.524.511 |+520.380.000 |+3.780.000 |9.316.483.511 |6.947.304.511 | |1β. Συνοχή για την ανάπτυξη και την απασχόληση |45.487.000.000 | |45.486.558.504 |37.790.265.808 | |+8.437.870 |45.486.558.504 |37.798.703.678 | | Σύνολο |54.405.000.000 | |54.282.662.015 |44.733.790.319 | |12.217.870 |54.803.042.015 |44.746.008.189 | | Περιθώριο | | |122.337.985 | | | |101.957.985[7] | | | 2. ΔΙΑΤΗΡΗΣΗ ΚΑΙ ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ | | | | | | | | | | Εκ των οποίων, δαπάνες συνδεδεμένες με την αγορά και άμεσες πληρωμές |45.759.000.000 | |43.684.007.000 |43.407.987.756 | | |43.684.007.000 |43.407.987.756 | | Σύνολο |58.351.000.000 | |57.217.576.036 |55.683.381.736 | | |57.217.576.036 |55.683.381.736 | | Περιθώριο | | |1.133.423.964 | | | |1.133.423.964 | | | 3. ΙΘΑΓΕΝΕΙΑ, ΕΛΕΥΘΕΡΙΑ, ΑΣΦΑΛΕΙΑ ΚΑΙ ΔΙΚΑΙΟΣΥΝΗ | | | | | | | | | | 3α Ελευθερία, Ασφάλεια και Δικαιοσύνη |637.000.000 | | 571.339.000 |426.989.000 | | |571.339.000 |426.989.000 | |3b. Ιθαγένεια | 636.000.000 | |603.055.000 |679.632.652 |+620.000 |+620.000 |603.675.000 |680.252.652 | | Σύνολο |1.273.000.000 | |1.174.394.000 |1.106.621.652 | | |1.175.014.000 |1.107.241.652 | | Περιθώριο | | |98.606.000 | | | |97.986.000 | | | 4. Η ΕΕ ΩΣ ΠΑΓΚΟΣΜΙΟΣ ΕΤΑΙΡΟΣ[8] |6.578.000.000 | | 6.702.527.000 |7.447.469.578 | | | 6.702.527.000 |7.447.469.578 | | Περιθώριο | | | 110.000.000 | | | | 110.000.000 | | | 5. ΔΙΟΙΚΗΣΗ[9] |7.039.000.000 | |7.002.283.649 |7.002.183.649 | | |7.002.283.649 |7.002.183.649 | | Περιθώριο | | | 112.716.351 | | | | 112.716.351 | | | 6. ΑΝΤΙΣΤΑΘΜΙΣΕΙΣ |445.000.000 | |444.646.152 |444.646.152 | | |444.646.152 |444.646.152 | | Περιθώριο | | | 353.848 | | | | 353.848 | | | ΣΥΝΟΛΟ |128.091.000.000 |123.790.000.000 |126.824.088.852 |116.418.093.086 |+521.000.000 |+12.837.870 |127.345.088.852 |116.430.930.956 | | Περιθώριο | | |1.577.438.148 |7.447.906.914 | | |1.556.438.148 |7.435.069.044 | |

[1] ΕΕ L 248, 16.9.2002, σ. 1.

[2] Ποσό που προέρχεται από τη διαφορά μεταξύ του συνόλου των ακυρωθεισών πιστώσεων ανάληψης υποχρεώσεων και των πιστώσεων ανάληψης υποχρεώσεων των διαρθρωτικών δράσεων (τομέας 2 των δημοσιονομικών προοπτικών 2000-2006 και μελλοντικός τομέας 1β του νέου πολυετούς δημοσιονομικού πλαισίου 2007-2013.)

[3] Εφεξής «πρόγραμμα PEACE».

[4] Συμπεράσματα της Προεδρίας – Ευρωπαϊκό Συμβούλιο των Βρυξελλών της 15ης και 16ης Δεκεμβρίου 2005· Συμβούλιο της ΕΕ αριθ. 15914/1/05 (Concl 3) της 16.12.2005.

[5] Κανονισμός (ΕΚ) αριθ. 1290/2005 του Συμβουλίου της 21ης Ιουνίου 2005

[6] Η ΔΕ 1/2007 δεν είχε καμία επίπτωση στις δαπάνες, αλλά μόνο στα έσοδα.

[7] Το ΕΤΠ δεν περιλαμβάνεται στον υπολογισμό του περιθωρίου στο πλαίσιο του τομέα 1α.

[8] Το περιθώριο του 2007 για τον τομέα 4 δεν λαμβάνει υπόψη τις πιστώσεις που αφορούν το αποθεματικό επείγουσας βοήθειας (234,5 εκατ. ευρώ).

[9] Για τον υπολογισμό του περιθωρίου κάτω από το ανώτατο όριο για τον τομέα 5, λαμβάνεται υπόψη η υποσημείωση 1 του δημοσιονομικού πλαισίου 2007-2013 για ποσό 76 εκατ. ευρώ για τις συνεισφορές του προσωπικού στο συνταξιοδοτικό σύστημα.